  Виталий Пронин - ...Нош мон та кыл интые вавожъёслэн диалектысьтызы «пырик» кылэз пыртысал. Со ӵапак та интые тупа!- Кыӵе эшшо «пырик»? Мар со?- Сое «озьы ке но» герӟетэн воштыны луэ, но та интылы со ӧжытак уггес тупа. Бадӟым экран вылысь субтитръёсты лыдӟисьёс ваньзэ валаса мед вуозы вал. Мар каром?- Нош вавож диалектэз валасьтэмъёс сюризы ке? Соку мар?Таӵе вераськонъёсын но ченгешонъёсын удмурт кылэ берыктӥськиз «Азьлань, Лола!»  немец фильм. Тодады вайыто, та фильм 14-тӥ толсуре Ижысь «Дружба» кинотеатрын удмурт субтитръёсын возьматэмын вал. Сое адӟытон радъяськиз Ижын ортчись немец кинолы сӥзем фестиваль улсын. «Азьлань, Лола!» киноез удмурт кылэ берыктон бордын тыршизы «Berykton Lud» группаысь нылъёс-пиос. Тужгес но зол пырскизы кык Ленаос - Рябина но Елькина. Кыкназы но Удмурт кун университетын дышетско но немец кылэз дышето: Рябина удмурт филологияя факультетын, нош Елькина - кунгожсьӧр кылъёсты дышетонъя институтын. Та нылашъёслэн, валамон, немец кылысь берыктон ужын кизы волямын ни.Юалляськоно кариськи, кызьы радъяськиз фильмез удмурт кылэ берыктон.Лена Рябина:- Немец киноез удмурт кылэ нырысьсэ берыктӥ. Туж тунсыко вылэм. Но трос шуг-секытъёс кылдӥзы, малы ке шуоно ми трос кузя вал. Ваньмы пӧртэм ёросъёсын будэмын, соин но, лэся, куспамы ӵем споръяськимы - созэ я тазэ кылэз кутоно меда? Трос вариантъёс кылдылӥзы, соин куддыръя огкыл шедьтыны туж секыт вал. Эшшо одӥг ӵемтон - удмурт кылын ӧвӧл тышкаськон кылъёс. Кино учкыку, вань лэсьтэм ужмес выльысь эскерыса потӥ! Шонер-а титръёс, текстэз тупа-а киносуредлы, ваньмыз дыраз мынэ-а? Азьланяз та шекъёсты санэ мед басьтомы.Лена Елькина:- Мыным, берыктӥсьлы, та удыс матын. Но мукет ласянь, мынам опытэ ӧвӧл на, соин ик та уж теориысь практикае выжонъя - нырысетӥез вамыш. Киноысь огшоры вераськон кылъёсты берыктоно ке но, та уж капчи вылымтэ. Кӧня берыктӥсь, сомында ик малпан. Со вакытэ ик котькин быгатӥз мукетызлэсь малпанзэ тодыны, тужгес тупасьсэ бырйыны.«Азьлань, Лола!» киноез возьматонэ лыктэмъёслэн лыдзы сокем трос ӧй вал ке но, шумпотымон вал отысь Кузебай Герд нимо гимназиысь пиналъёсты адӟыны. Кызьы соос шуизы, татчы, пе, соосты немец кылын дышетӥсьсы ыстӥз. Озьы ик киноадӟытонысь пумитаны кылдӥз Василий Ванюшев профессорез. Егитъёслэсь «пӧрамзэс» со рос-прос учкыса потӥз.* * *Мыным аслым но кельшиз «Азьлань, Лола!» фильм. Капчи кылын, вакчи но ӝог лыдӟыны луымон веранъёсын. Немец кылысь удмурт кылэ берыктӥсьёс - тужгес но кык Ленаос - асьсэлы опыт люказы. Малпасько, азьланяз но та етӥз нылъёс берыктон ужъёсынызы паймытозы. Луша Шихова Теги: УдГУ  